SKRIFTLIG FORESPØRGSEL E-2497/02

af Mogens Camre (UEN) til Kommissionen

(9. september 2002)

Om: Pressecensur i Sverige

En forudsætning for, at et europæisk land kan blive medlem af Den Europæiske Union, er, at landet er demokratisk. EU har til stadighed gjort opmærksom på, at Unionen står for demokrati og frihed, og i præamblen til Traktat om Den Europæiske Union står der således: den betydning, de [EU-landene] tillægger principperne om frihed, demokrati og respekt for menneskerettighederne samt de grundlæggende frihedsrettigheder og retsstatsprincippet.

En fri, saglig og objektiv pressedækning er en yderst vigtig forudsætning for at beskytte og bevare demokratiet og friheden i et hvilket som helst land. Dette bekræftes i Den Europæiske Menneskerettighedskonventions artikel 10, hvor der bl.a. står: Enhver har ret til ytringsfrihed. Denne ret omfatter meningsfrihed og frihed til at give eller modtage meddelelser eller tanker, uden indblanding fra offentlig myndighed og uden hensyn til grænser. Det tilføjes endvidere at: Domstolen understreger, at ytringsfrihed ikke kun omfatter meddelelser eller tanker, som modtages positivt eller anses for ufarlige, men også dem som krænker, chokerer, eller foruroliger staten eller befolkningsgrupper. Uden pluralisme, tolerance og rummelighed er der ikke noget demokratisk samfund.

I Sverige afholdes der rigsdagsvalg, landstingsvalg og kommunalvalg den 15. september 2002. Disse valg tegner på forhånd til at blive en farce. Dette skyldes, at de svenske medier på forhånd har boykottet de partier, som giver udtryk for bekymring over den tiltagende indvandring af mennesker fra den tredje verden.

Indvandrerkritiske partier bliver ignoreret af medierne. De bliver bevidst udelukket fra svensk tv's valgudsendelser og kan ikke indrykke valgannoncer i aviserne. For kort tid siden kom det endvidere frem, at Sveriges Radio havde pålagt deres journalister konsekvent at omtale indvandrerkritiske partier som fremmedfjendske.

En forudsætning for demokrati er, at alle grupper i et samfund kan blive hørt, så længe de forsøger at opnå deres mål med fredelige metoder. At sikre denne ret er bl.a. op til offentligt finansierede public service-kanaler i Sveriges tilfælde er dette svensk tv, som altså på forhånd har udelukket visse partier fra at komme til orde i valgkampen.

Censuren i Sverige strider mod alt, hvad EU hævder at stå for, og er desuden i strid med Den Europæiske Menneskerettighedskonvention.

Vil Kommissionen tage skridt til at pålægge Sverige at indføre en fri presse, således at Sverige opfylder betingelserne for medlemskabet af Den Europæiske Union?

Svar afgivet på Kommissionens vegne af António Vitorino

(22. november 2002)

I EU-traktatens artikel 6, stk. 2, fastsættes det, at EU skal respektere de grundlæggende rettigheder, således som de garanteres ved Den Europæiske Menneskerettighedskonvention, som det ærede medlem henviser til, og således som de følger af medlemsstaternes fælles forfatningsmæssige traditioner som generelle principper for fællesskabsretten. Ytrings- og informationsfrihed hører til blandt disse generelle friheder. I EU's charter om grundlæggende rettigheder, der blev proklameret i Nice den 7. december 2000, nævnes retten til ytrings- og informationsfrihed i artikel 11.

Kommissionen har imidlertid ingen generelle beføjelser for så vidt angår spørgsmål vedrørende medlemsstaternes presses politiske orientering. Kommissionen bestræber sig inden for rammerne af EU's beføjelser for at fremme politisk og kulturel pluralisme i medierne, således at der fortsat sikres en meget høj grad af frihed. Den kan naturligvis ikke gribe ind eller endog kommentere mediernes redaktionelle linje i den ene eller den anden medlemsstat. Det er op til læserne at foretage en sådan vurdering. Det er under alle omstændigheder medlemsstaterne, der skal sørge for, at de forskellige principper, f.eks. pluralisme i medierne og ytringsfrihed, respekteres.

Det er ligeledes umuligt i den pågældende sag at fastslå, at der er sket en alvorlig og vedvarende overtrædelse af EU-traktatens artikel 7.

Under disse forhold finder Kommissionen sig ikke bemyndiget til at træffe de foranstaltninger, det ærede medlem nævner.

Hvis den pågældende situation udgør en overtrædelse af en rettighed eller en frihed kan sagen imidlertid indbringes for Menneskerettighedsdomstolen i Strasbourg, når alle nationale klagemuligheder er opbrugt.